《题刘世熙爱茶卷》
明代·张吉

阳羡山人骨不凡，餐松绝粒栖翠岩。爱君不惜致筐篚，自诧仙家风味酣。

归来画省青春好，落花细细兼幽草。数瓯啜罢萧爽多，渐觉沉痾去如扫。

赤箭青芝世所珍，宁知此物妙通神。神农本草偶遗略，欲著新经开我人。

一炉一鼎深相结，水火中宵犹未灭。兴阑高枕神气清，片月孤梅幽梦切。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。